ROZHODNUTIE KOMISIE
z 23. februára 2007,
ktorým sa stanovujú prechodné opatrenia týkajúce sa systému na identifikáciu a registráciu oviec a kôz v Bulharsku podľa nariadenia Rady (ES) č. 21/2004
[oznámené pod číslom K(2007) 533]
(Text s významom pre EHP)
(2007/136/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 42,
keďže:
(1)
V nariadení Rady (ES) č. 21/2004 zo 17. decembra 2003, ktorým sa ustanovuje systém na identifikáciu a registráciu oviec a kôz a ktorým sa mení a dopĺňa nariadenie (ES) č. 1782/2003 a smernice 92/102/EHS a 64/432/EHS (1), sa stanovujú pravidlá zavádzania systémov na identifikáciu a registráciu oviec a kôz. Stanovuje sa v ňom, že všetky zvieratá narodené v Bulharsku po 1. januári 2007 sa musia identifikovať pomocou ušnej značky a druhého prostriedku identifikácie, ktorý nesie rovnaký individuálny identifikačný kód, ako sa uvádza na ušnej značke, a to najneskôr do šiestich mesiacov a v každom prípade predtým, ako opustia chov, v ktorom sa narodili.
(2)
Bulharsko pristúpilo k Spoločenstvu 1. januára 2007. Listom zo 17. novembra 2006 Bulharsko požiadalo o prechodné opatrenia na obdobie jedného roka vzťahujúce sa na identifikáciu oviec a kôz v tejto krajine. Počas tohto obdobia by sa uvedené zvieratá mali identifikovať len pomocou jednej ušnej značky s výnimkou zvierat, ktoré vstupujú na trh v rámci Spoločenstva alebo sú určené na vývoz do tretích krajín. Tieto zvieratá by sa mali identifikovať v súlade s predpismi Spoločenstva s tou výnimkou, že prostriedok identifikácie stanovený v nariadení (ES) č. 21/2004 sa môže aplikovať v inom chove ako je chov, v ktorom sa zviera narodilo, uvedenom v článku 4 ods. 1 tohto nariadenia.
(3)
Aby sa uľahčil prechod od režimu, ktorý sa v súčasnosti uplatňuje v Bulharsku, k režimu stanovenému v nariadení (ES) č. 21/2004, je vhodné stanoviť prechodné opatrenia vzťahujúce sa na identifikáciu oviec a kôz v Bulharsku.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Predmet úpravy
Toto rozhodnutie sa uplatňuje na všetky ovce a kozy držané v chovoch nachádzajúcich sa na území Bulharska (ďalej len „zvieratá“).
Článok 2
Identifikácia zvierat v Bulharsku
Všetky zvieratá v chove sa identifikujú predtým, ako opustia chov, v ktorom sa narodili, alebo do deviatich mesiacov odo dňa ich narodenia podľa toho, ktorý prípad nastane skôr. Identifikácia sa vykoná pomocou aspoň jednej ušnej značky, na ktorej je uvedený individuálny kód pre každé zviera v súlade s vnútroštátnymi predpismi.
Článok 3
Identifikácia zvierat určených na obchod v rámci Spoločenstva alebo na vývoz do tretích krajín
Všetky zvieratá určené na obchod v rámci Spoločenstva alebo na vývoz do tretích krajín sa, v prípade potreby okrem identifikácie pomocou ušnej značky aplikovanej v súlade s článkom 2 tohto rozhodnutia, identifikujú v súlade s nariadením (ES) č. 21/2004.
Odchylne od článku 4 ods. 1 nariadenia (ES) č. 21/2004 sa prostriedok identifikácie uvedený v tomto ustanovení môže aplikovať v chove pôvodu, ako sa uvádza v článku 2 písm. b) bode 8 smernice 91/68/EHS (2).
Článok 4
Požiadavky na sprievodný doklad
V sprievodnom doklade podľa článku 3 ods. 1 písm. c) nariadenia (ES) č. 21/2004 sú uvedené individuálne kódy pre každé zviera, ako je stanovené v článkoch 2 a 3 tohto rozhodnutia.
Článok 5
Uplatniteľnosť
Toto rozhodnutie sa uplatňuje od dátumu nadobudnutia účinnosti aktu o pristúpení a do 31. decembra 2007.
Článok 6
Adresát
Toto rozhodnutie je určené členským štátom.
V Bruseli 23. februára 2007